1
1Yin in a-Pédro, in rapóstol i Jesucrísto chi quin tz'ibaj i wuj-i chiwe yix chi naj ix 'o wi che i tinimit yix. Ix jachernak bi pa jyub Pónto, pa jyub Galácia, pa jyub Capadócia, xak pa Asia, xak c'a pa Bitínia. 2Ix chatal rumal i ka Kajaw Dios pacha u nojim lok chu xebal 'ij sak, chi qui jach ni iwib pu'ab. Wo'or ix u yijbam chic rumal u Tewal chi lic ix re chic ire. Queje ile xu 'ano, 'anbal-re chiwe chi yix qui 'an na pacha craj ire, xak xu 'an chiwe chi ix ch'ajtajnak rumal u quiq'uel i Jesucrísto. Quin tz'onoj che i Dios chi cu ya ni u q'uial utzil chomal chiwe, xak i uxlambal i c'ux.
Keta'am chi i Dios cu ya ni chom pakawi
3Ch'aka c'amwaj chaka tioxij che i Dios chi u Kajaw i Kajwal Jesucrísto. Ire lic rilom to'bal ka wach, rumal-i, xu 'an chake chi xoj alax tan chic oj c'ac'. I kalaxic-le xka riko rumal u walijbal i Jesucrísto chiquixol i camnak. Rumal-i, lic cul ka c'ux che i 'utz chi yatal chake; lic c'as ile pa ka c'ux. 4I Dios, wach cu ya chake co'on panok, u c'olom chake chila chicaj; ile, n-ca sach tu wach, xak n-coc ta c'ax che, xak n-ca chup tu wach. 5Rumal u cubibal ka c'ux che i Dios, ire coj u chajij ru' i nim laj u cho'ab c'a ca tz'akat ni kelbal chi sak pa q'uisbal tak 'ij.
6Rumal-i, chix quicotok, tupu qui tij ni uyej queb oxib 'ij. Pent 'o u chac qui tij ni c'ax, 'ilbal-re we lic i cubam i c'ux che i Kajwal. 7I u cubibal i c'ux-le, quin junamsaj ru' i óro chi 'o u chac quic'aw pa 'a', 'ilbal-re we sakil. I c'ax chi quix ic'aw wi yix waral, queje pacha i 'a' pa quic'aw wi i óro. I u cubibal i c'ux, nim ni u 'ij chuwach i óro, man i óro xa ca sachic. Rumal 'uri, we n-xi sach ti u cubibal i c'ux chupam i c'ax-le, cocsax na i 'ij are ca c'un tan chic i Jesucrísto. Cocsax na i 'ij, cocsax na i chomal, xak ca bix 'uri chiwe chi 'utz i 'anom.
8Yix, tupu n-iwilom tu wach i Jesucrísto, lic c'ax qui na'o; tupu wo'or n-quiwil tu wach, cul i c'ux che, xak lic quix quicotic. N-qui rik taj wach u bixquil i nim laj quicotemal-le, xak i nim laj chomal chi qui na'o. 9Quix quicotic man i rikom i tobal re i iwanima; are rumal u rikic na ile xi cuba i c'ux che i Jesucrísto.
10O'onom li ujer, i je ajbil u tzij i Dios xqui bij chi 'o ni jun nim laj utzil chomal cu 'an ni Dios chiwe; xqui bij chi cu rik ni 'ij, ca c'un jun Tolque i winak. Ique lic xqui tzucuj wach usuc'; lic xqui tij qui 'ij chu majic usuc' wach i 'elbal chi sak chi ca petic. 11I Jesucrísto, are c'a maja ca c'un chuwach i jyub ta'aj, i u Tewal xu bij piqui nojbal ique wach cu 'an ire co'on panok. Xu bij chique chi i Crísto cu tij ni c'ax, te'uri cocsax ni u 'ij. Ique xqui 'an pen i retamaxic pachin i ca c'unic xak cacaj caquetamaj umpa ca c'un ire-le chi bital chique rumal u Tewal chi 'o pa canima. 12Te'uri i Dios xu bij chique chi ique n-quiquil ta bi u c'unic, xa are ni yoj cakilo. Y wo'or i tom chic yix wach iwelbal chi sak, man 'o i qui bim i 'utz laj tzij-le chiwe. Are xqui 'an ile, lic 'o i u Tewal i Dios cu' chi taktal li chicaj. Ni'pa tak ile, xak i ángel cacaj caquetamaj usuc'.
Craj i Dios chi caka 'an i 'utz i suc'ulic, pacha cu 'an ire
13Yix iweta'am chic usuc', rumal-i chix c'asc'at pi nojbal, chi ya i c'ux chu 'onquil i suc'ulic. Lic chi cuba i c'ux che i 'utz chi ca pe na piwi are ca c'un chal i Jesucrísto. 14Chi 'ana che iwib ix 'utz laj tak rac'al i Dios chi lic quix cojon che; mi ya chic iwib chu 'onquil i mal laj tak i rayijbal pacha re ujer are c'a maja quiwetamaj u wach i Dios. 15Are i chi 'ana, chi 'ana che iwib ix chom ix ch'am, ronojel ni'pa i qui 'ano, man i Dios chi ix u siq'uim ru', ire lic chom lic ch'am. 16Chupam u wuj i Dios, queje iri cu bij; "Chi 'ana che iwib ix chom ix ch'am, man yin in chom in ch'am." (Queje ile xu bij i Dios#1.16 Levítico 11:45, 19:2, 20:7.)
17Yix, are qui 'ijla i Dios, "Ta" quix cha che. We queje ile qui bij che, chi na iwib 'uri wach i qui 'ano, man ni'pa i qui 'ano, i Dios crilo, xak cu 'at tzij piwi; lic suc'ul u 'atbal tzij cu 'an chake konojel. Rumal-i, chi xija iwib chuwach, tz'akat ix c'as chuwach i jyub ta'aj. 18Yix iweta'am chi ix resam chic che i be n-'us taj chi qui c'utum can iwatit i mam chiwe. Xak iweta'am wach u tojic xu 'ano are xix resaj che ile. I u tojic xu 'anom n-are ta ru' i sak pwak, mi ru' i óro, chi xa ca sachic. 19I u tojic u 'anom, are ru' i lo'laj u quiq'uel i Jesucrísto. Ire xu ya rib chuwach i Dios pacha jun chij pa ka q'uexel yoj, jun ka q'uexel lic chom, lic n-ta c'ax che. 20I Crísto 'ax chatal wi rumal i Dios c'a chu xebal 'ij sak chu 'onquil i patan-le. Xui-ri, c'a te wo'or pa q'uisbal tak 'ij, i Dios xu tak li waral chuwach i jyub ta'aj, xol u 'ana utzil chomal chiwe. 21Rumal i Crísto-le, yix i cubam i c'ux che i Dios, i Dios chi xc'unsaw sak chuwach i Jesucrísto chiquixol i camnak, xak xu ya u ij. Rumal-i, cul i c'ux che i Dios, xak i rikom i 'utz chi iwoy'em te'ek.
22Yix, are xi ta i sak laj tzij re i Dios, xix cojon che, xa rumal u Tewal i Dios. Queje ile, iwesam i mac chiwij, xak xi jek u c'axnabal i c'ux chique i iwachalal. C'ax chi na 'uri iwib chiwach, ronojel i c'ux, ronojel i cho'ab. 23Yix, c'ac' tan chic iwalaxic, xui-ri n-are ta pacha i alaxic xi 'an cu' i chuch i kajaw, man ique xa je winak chi que camic. Xix alaxic xa rumal u tzij#1.23 I u tzij i Dios are i Crísto mísmo. Chawila i tzij chuxe' u xak wuj 361. i Dios chi lic c'aslic, lic n-tu q'uisic. 24Keta'am ile, man queje iri tz'ibtal chupam u wuj i Dios:
Je ni'pa i winak, je pacha i 'es, i qui 'ij qui chomal, pacha u sij i 'es.
I 'es ca chakij i rakan, xak ca chakij u sij y ca pukic;
25xui-ri, i u tzij i Kajwal Dios n-tu q'uisic#1.25 Isaías 40:6-8. Are i tzij-le, are i 'utz laj tzij re iwelbal chi sak, chi bital chic chiwe.